A 2012. március 1-jétől hatályos közszolgálati tisztviselőkről szóló 2011. évi CXCIX. törvény (a továbbiakban: Kttv.) 234. § (3)-(4) bekezdése értelmében a helyi önkormányzat rendeletben a **tárgyévre egységesen** **illetménykiegészítést** állapíthat meg

* valamennyi felsőfokú iskolai végzettségű köztisztviselőnek, amelynek mértéke a megyei jogú városnál a **köztisztviselő alapilletményének legfeljebb** **40%-a**,
* valamennyi érettségi végzettségű köztisztviselőnek, amelynek mértéke a **köztisztviselő alapilletményének legfeljebb 20%-a.**

Erre tekintettel alkotta meg a közgyűlés Kecskemét Megyei Jogú Város Önkormányzata Közgyűlésének a közszolgálati tisztviselőkről szóló 2011. évi CXCIX. törvény hatályba lépésével összefüggő feladatokról szóló 10/2012. (II.16.) önkormányzati rendeletét (a továbbiakban: Rendelet). 2019. évre az illetménykiegészítés mértékét Kecskemét Megyei Jogú Város Önkormányzata Közgyűlésének a közszolgálati tisztviselőkről szóló 2011. évi CXCIX. törvény hatályba lépésével összefüggő feladatokról szóló 10/2012. (II.16.) önkormányzati rendelet módosításáról szóló 26/2018. (XII.13.) önkormányzati rendelete állapította meg.

Tekintettel arra, hogy az illetménykiegészítés megállapítása csak a tárgyévre történhet, így a Rendelet ide vonatkozó rendelkezése 2019. december 31. napján hatályát veszti, ezért javaslom a Tisztelt Közgyűlésnek, hogy 2020. évre az illetménykiegészítés mértékét a 2019. évi szabályozással megegyezően a törvényi maximumban szíveskedjen megállapítani.

**Részletes indokolás**

**A rendelet-tervezet 1. §-ához**

A köztisztviselők részére megállapított illetménykiegészítés 2020. évre vonatkozó mértékét határozza meg, amely megegyezik a 2019. évi szabályozással.

**A rendelet-tervezet 2. §-ához**

Tekintettel arra, hogy a Kttv. 234. § (3)-(4) bekezdése értelmében az illetménykiegészítést tárgyévre állapíthatja meg a közgyűlés a rendeletében, így a Rendelet 5. §-ának újraszabályozásával 2020. december 31. napján a Rendelet 2. §-át hatályon kívül kell helyezni.

**A rendelet-tervezet 3. §-ához**

Hatályba léptető rendelkezést tartalmaz.

A jogalkotásról szóló 2010. évi CXXX. törvény 17. §-a alapján elkészült a rendelet-tervezet előzetes hatásvizsgálata, amelyet az előterjesztés melléklete tartalmaz.